AC Oulun maalivahti Marzuoli menetti malttinsa. Kuva: Jarmo Kontiainen

AC Oulun maalivahti Alessandro Marzuoli menetti täysin malttinsa lauantaina jalkapallon Ykkösen ottelussa Raatissa. Marzuoli ajettiin TPS-pelin viimeisellä minuutilla suoralla punaisella kortilla ulos. Ottelun erotuomari Kalle Mäkinen kertoi maalivahdin lyöneen TPS:n Mikael Liespuuta nyrkillä.

Ottelun kuvamateriaalin perusteella näyttää selvältä, että Marzuoli syyllistyi lyömiseen. Liespuu tuli pallontavoittelutilanteeseen kovaa ja sai keltaisen kortin.

Ulosajon ja pelin päättymisen jälkeen Marzuoli kuumeni täydellisesti. Hän näytti TPS:n pelaajille kurkunleikkauseleen ja tapahtumaa läheltä todistaneiden mukaan huusi myös rajuja englanninkielisiä solvauksia kuten ”I kill you”.

Marzuoli saa suorasta ulosajostaan kahden ottelun pelikiellon. On hyvin todennäköistä, että ulosajon jälkeiset tapahtumat poikivat italialaiselle pidemmän pannan.

Marzuoli päätti myöhemmin soittaa vielä poliisit Raatin stadionin ulkopuolelle, koska hän koki tulleensa pallontavoittelutilanteessa pahoinpidellyksi. Poliisi kävi paikalla, tarkisti Marzuolin mahdolliset vammat ja lähti pois.

AC Oulun ja TPS:n ottelu päättyi 1-1-tasapeliin.